LV Eiropas Savienības Oficiālais Vēstnesis C 280/10

Pieprasījuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2006/C 280/05)

Šī publikācija dod tiesības iesniegt iebildumus Padomes Regulas (EK) Nr. 510/2006 7. panta nozīmē. Iebildumus jānosūta Komisijai sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

Reģistrācijas pieprasījums saskaņā ar 5. pantu un 17. panta 2. punktu

“HOŘICKÉ TRUBIČKY”

EK Nr. CZ/PGI/005/0365/22.9.2004

ACVN ( ) AĢIN (X)

Šis kopsavilkums ir sagatavots tikai informācijai. Lai iegūtu pilnīgas ziņas, interesenti ir aicināti iepazīties ar pilnu produkta specifikāciju, ko var saņemt 1. iedaļā norādītajās valsts iestādēs vai Eiropas Komisijas dienestos (1).

1. Atbildīgais dienests dalībvalstī

Nosaukums: Úřad průmyslového vlastnictví Adrese: Antonína Čermáka 2a CZ-160 68 Praha 6 Tālr.: (420) 220 38 31 11 Fakss: (420) 224 32 47 18 e-pasts: posta@upv.cz

2. Pieprasījuma iesniedzēja grupa

Nosaukums: Sdružení výrobců Hořických trubiček Adrese: Klicperova 2171 CZ-508 01 Hořice Tālr.: (420) 493 69 91 24 Fakss: (420) 493 69 91 24 e-pasts: svht@seznam.cz Sastāvs: ražotāji/pārstrādātāji (X) citi ( )

3. Produkta veids

2.4. klase: Maize, konditorejas izstrādājumi, kūkas, saldumi vai cepumi — vafeļu stobriņi

4. Specifikācijā sniegtais apraksts (4. panta 2. punkta prasību kopsavilkums)

4.1. Nosaukums: “Hořické trubičky”

4.2. Apraksts: Hořice vafeļu stobriņi (“Hořické trubičky”) ir 5 līdz 19 cm gari rullīši ar 10 līdz 20 mm iekšējo diametru, veidoti no 0,9 līdz 1,2 mm biezām vafelēm; tie ir gaišā smilškrāsā, tiem ir vafeļu smarža un garša; tie ir kraukšķīgi, un tiem ir gluda, smalkporaina virsma. To ražošanai vajadzīgas šādas izejvielas: augstākā labuma kviešu milti, piena pulveris, augu eļļa, olu dzeltenuma pulveris, cukurs un ūdens.

Ražo vairākus Hořice vafeļu stobriņu veidus: ar pildījumu, ar pildījumu un daļēju glazūras pārklājumu, ar pildījumu un pārklājumu, apkaisītus ar saldo maisījumu, ar daļēju pārklājumu un apkaisītus ar saldo maisījumu, kā arī ar pārklājumu un apkaisītus ar saldo maisījumu.

Ar saldo maisījumu apkaisītos vafeļu stobriņus veido no divām vafelēm (iespējams arī no pusotras), uzziežot kausēto sviestu, kam pievienots medus, un apkaisot ar cukura, rīvētu riekstu, iespējams, arī ar mandeļu, kanēļa, vaniļas, rozīņu un kakao maisījumu.

Vafeļu stobriņu pildījumam izmanto uzputotu pusstingras konsistences sviesta krēmu, kuram var būt dažādas garšas. Vafeļu stobriņu pildījuma ražošanai izmanto šādas pamatsastāvdaļas: hidrogenēta augu eļļa, cukurs vai saldinātājs, kakao, piena pulveris, sojas milti, vanilīns, vaniļa, dabīga aromātviela vai mākslīga aromātviela.

Pildītos un apkaisītos vafeļu stobriņus daļēji vai pilnīgi pārklāj ar rūgtās piena šokolādes glazūru.

4.3. Ģeogrāfiskais apgabals: Hořice pilsētas teritorija un blakusesošie ciemi

4.4. Izcelsmes apliecinājums: Katram ražotājam ir reģistrs, kurā tas ieraksta izejvielu piegādātājus, kā arī galaproduktu pircējus. Uz katra iepakojuma ir obligātā informācija par ražotāju, norādot arī tā adresi; tas nodrošina produkta izsekojamību.

Valsts agrorūpniecības inspekcija kontrolē ražošanas procesus, tostarp pārtikas ražošanas higiēnas standartu un specifikācijas ievērošanu. Produkta autentiskumu apstiprina, pamatojoties uz šīs valsts iestādes pozitīvu atzinumu.

4.5. Ražošanas metode: No attiecīgajiem daudzumiem sastāvdaļu sagatavo šķidras konsistences mīklu, un piepilda ar to vafeļpannas rezervuāru. Cep pusautomātiskās elektriskās rotējošās vafeļu cepamajās pannās 150 līdz 160oC temperatūrā. Pēc cepšanas vafeles atlaidina, tad ar cilindriskas veidnes palīdzību sarullē ar rokām uz nelielas siltas plates. Pēc tam mašīna piepilda vafeļu stobriņus ar uzputotu sviesta krēmu, kas sagatavots no norādītajām sastāvdaļām. Sastāvdaļas izvēlas saskaņā ar vēlamo garšu. Apkaisītos vafeļu stobriņus pagatavo no divām vafelēm (iespējams arī no pusotras vafeles); tie iepriekš apziesti ar kausētu sviestu, kam pievienots medus, tad apkaisīti ar cukura, rīvētu lazdu riekstu vai mandeļu, kanēļa, vaniļas, rozīņu vai kakao (atkarībā no vēlamās garšas) maisījuma. Pēc tam vafeļu stobriņu ar daļējo pārklājumu vienu vai abus galus iemērcē šokolādes glazūrā. Var ražot arī vafeles ar pilnīgu pārklājumu. Lai nodrošinātu kvalitāti un labāku izsekojamību, Hořice vafeļu stobriņi jāiesaiņo turpat ražošanas vietā.

4.6. Saikne: Var pierādīt, ka šai apvienībā ietilpstošie ražotāji savas zināšanas smēlušies no vēsturiskiem avotiem. Tie pārstrādā izejvielas saskaņā ar Hořice tradicionālajām ražošanas receptēm. Šo tradīciju varēja saglabāt, pateicoties tam, ka jaunie uzņēmumi pārņēma gan ilggadējo darbinieku, gan ģimenes locekļu uzkrātās zināšanas.

Hořice vafeļu stobriņu sevišķums slēpjas gan tradicionālajā receptē, gan arī miltu (neliels lipekļa saturs) un vietējā ūdens (zems minerālu un sāļu saturs, iegūts no 100 m dziļa pazemes avota) īpatnībās. Pateicoties šīm īpašībām, izceptajām vafelēm piemīt šādas īpatnības: tās ir ārkārtīgi smalkas, tām raksturīgā porainība, kraukšķīgums un drupanums netraucē tās sarullēt un izmantot par pamatu šā produkta ražošanai.

Vēstures avotos Hořice vafeļu stobriņu ražošana noteiktajā ģeogrāfiskajā apgabalā pirmoreiz pieminēta 1812. gadā, kad Líčková ģimenē svētku reizē un dažādiem gadījumiem dāvināšanai sāka pagatavot nelielus saldus stobriņus. Konditors Karel Kofránek, ieprecējies šai ģimenē, uzlaboja ģimenes uzņēmuma ražošanas metodi. Par viņa izgudrojumu — elektrisku vafeļpannu — 1898. gadā tika iesniegts patenta pieteikums. Tajā laikā Hořice vafeļu stobriņus jau ražoja pārdošanai un pat eksportēja uz Vāciju, Angliju, Franciju, Turciju, Ameriku un Šanhaju. Tie ieguva arī virkni apbalvojumu un atzinību gadatirgos gan pašu zemē, gan ārvalstīs. Pēc nacionalizācijas 1949. gadā un līdz 1962. gadam tos ražoja Fejt fabrikā, tad to nosaukums mainījās vairākkārt atkarībā no attiecīgā valsts uzņēmuma, kurā tos ražoja. Atgriežoties pie tirgus ekonomikas, Hořice vafeļu stobriņu ražotāju apvienības (“Sdružení výrobců Hořických trubiček”) locekļi atjaunoja ražošanas tradīciju noteiktajā ģeogrāfiskajā apgabalā. Kaut arī bija vajadzīgs modernizēt ražošanu, recepti un tradicionālos ražošanas paņēmienus joprojām ievēro.

Raksti valsts un vietējos preses izdevumos (tostarp tādās avīzēs kā Mladá Fronta Dnes, Noviny Jičínska, Berounský den) un vairākkārtējie panākumi gadatirgos (piemēram, EX Plzeň, Siesta, Olima, Salima) liecina par to, ka Hořice vafeļu stobriņi arī šodien joprojām ir cieņā. Tie guvuši pavisam 65 atzinības rakstus un apbalvojumus visdažādākajos valsts un starptautiskajos gadatirgos.

Nosaukumu “Hořické trubičky” tā vienreizīguma dēļ 1994. gadā reģistrēja Čehijas Republikā ar izcelsmes nosaukumu Nr. 159.

4.7. Kontroles iestāde:

Nosaukums: Státní zemědělská a potravinářská inspekce, inspektorát Hradec Králové Adrese: Březhradská 182 CZ-503 32 Hradec Králové Tālr.: (420) 495 45 41 10 Fakss: (420) 495 53 25 18 e-pasts: hradec@szpi.gov.cz

4.8. Marķējums: HOŘICKÉ TRUBIČKY — šim produkta nosaukumam jābūt galvenajā vietā iepakojuma priekšpusē

4.9. Valsts prasības: —

(1) Eiropas Komisija, Lauksaimniecības un lauku attīstības ģenerāldirektorāts, Lauksaimniecības produktu kvalitātes politikas nodaļa, B-1049 Brisele.